### | | | | --- | --- | | | | | --- | | **Byråd** 25. august 2020 Sagsnr. 710-2018-23278 Dok.nr. 710-2020-219244 Thea Lind | | 140.                Kvalitetsrapport for folkeskolen 2018/19 - Åbent

###

|  |  |
| --- | --- |
| Tidl. politisk behandling | BY, 24.03.20, pkt. 57 |
| Forventet sagsgang | BS-U, ØK, BY |
| Lovgrundlag | Folkeskoleloven, BEK nr. 204 af 13/03/2020 |

###

**SAGENS INDHOLD**

Byrådet skal i denne sag tage stilling til
”Kvalitetsrapport for folkeskolen 2018/19”, som præsenterer de seneste
resultater på folkeskoleområdet i [adresse]. Byrådet skal endvidere tage
stilling til, hvilke indsatsområder der skal prioriteres i det videre arbejde
med at styrke kvaliteten i skolerne.

Kvalitetsrapporten er et mål- og resultatstyringsredskab
for folkeskoleområdet, som indeholder en række obligatoriske oplysninger og
udarbejdes hvert andet år ifølge folkeskoleloven. Rapporten understøtter den
løbende systematiske evaluering og resultatopfølgning og anvendes til at tage
temperaturen på elevernes generelle trivsel, læring og udvikling.

Den enkelte folkeskole har også udarbejdet en
kvalitetsrapport. Skolernes rapporter ligger på [adresse] hjemmeside
under [Kvalitet i
folkeskolerne](https://favrskov.dk/kvalitet-i-folkeskolerne) .

På baggrund af en ny bekendtgørelse fra marts 2020, der
indeholder krav til indholdet af ”Kvalitetsrapport for folkeskolen 2018/19”,
blev Byrådets planlagte behandling af rapporten i marts udskudt. De nye
oplysninger indgår i et tillæg til rapporten, der er vedlagt som bilag.
Tillægget gennemgår andelen af elever, der aflægger alle obligatoriske 9.
klasseprøver og giver en status på kvalitetsløft af den understøttende
undervisning som følge af nedsættelse af skoleugens længde i indskolingen.
Endelig giver tillægget et overblik over fravigelser fra reglerne om mindste
varighed af undervisningen i skoleåret 2019/20.

Kvalitetsrapporten skal beskrive skolevæsenets og de
enkelte skolers niveau i forhold til nationale mål for folkeskolens udvikling
jf. folkeskoleloven. De nationale mål med underliggende resultatmål er
følgende:

·
Folkeskolen skal udfordre alle elever, så de bliver så dygtige,
de kan

·
Mindst 80 % af eleverne skal være gode til at læse og regne i de
nationale test

·
Andelen af de allerdygtigste elever i dansk og matematik skal
stige år for år

·
Folkeskolen skal mindske betydningen af social baggrund i forhold
til faglige resultater

·
Andelen af elever med dårlige resultater i de nationale test for
læsning og matematik skal reduceres år for år

·
Tilliden til og trivslen i folkeskolen skal styrkes blandt andet
gennem respekt for professionel viden og praksis

·
Elevernes trivsel skal øges.

Mål og måltal gennemgås i kvalitetsrapporten. Målene sætter
retning for udviklingen i folkeskolen og giver samtidig mulighed for at følge,
hvordan det går med elevernes trivsel og faglighed.

I forbindelse med behandlingen af den seneste
kvalitetsrapport i marts 2018 besluttede Byrådet følgende kommunale indsatser:

·
Styrkede inkluderende læringsmiljøer

·
En mere varieret og sammenhængende skoledag, herunder en mere
praksisnær og åben skole med det formål at øge optaget på de erhvervsfaglige
ungdomsuddannelser.

·
Videreudvikling af digitale læringsmiljøer.

Desuden har Byrådet besluttet, at kvalitetsrapporten skal
indeholde resultater fra forældretilfredshedsundersøgelsen i skole/SFO og
Favrskov Ungdomsskoles aktiviteter og resultater.

Nedenfor gennemgås resultaterne vedrørende de nationale mål.
En status på kvalitetsrapportens øvrige indsatser fremgår i hovedtræk af
rapportens sammenfattende helhedsvurdering (s. 8). Kvalitetsrapporten er
vedlagt som bilag.

Konkrete mål og resultater i kvalitetsrapporten er
præsenteret for Byrådet på et temamøde 25. februar 2020, da de nærmere
oplysninger om resultater i de nationale test ikke må offentliggøres.

**Faglige resultater**

Eleverne i [adresse] klarer sig generelt godt til
folkeskolens prøver, og alle prøveresultater på kommuneniveau ligger over
landsgennemsnittet. Særligt matematik ligger med et samlet gennemsnit på
kommuneniveau på 7,7 i skoleåret 2018/19 over gennemsnittet de foregående år og
langt over landsgennemsnittet på 7,0. Det bemærkes i den forbindelse, at der er
lokale forskelle mellem skolerne, men alle skolers elever præsterer på niveau
med elever med samme socioøkonomiske baggrundsforhold på landsplan. Andelen af
elever i 9. klasse, der har aflagt alle prøver er på 96,1 pct. i 2018/19 mod
93,7 pct. på landsplan.

[adresse] andel af elever med gode resultater er i
lighed med de to foregående år på mindst 80 % ved de nationale test i matematik
i 3. og 6. klasse og i dansk/læsning i 2. og 8. klasse i skoleåret 2018/19. Til
gengæld ligger andelen af gode læsere i 4. og 6. klasse under 80 % – og nogle
skoler præsterer lavt i skoleåret 2018/19. På landsplan er der ingen resultater
over 80 %. Andelen af gode læsere i 4. klasse er faldet med 16,1 procentpoint
for de børn, der tog testen i 2. klasse i 2016/17. I samme periode er andelen
af elever med dårlige resultater på den pågældende årgang steget, mens andelen
af de allerdygtigste elever er faldet. Denne udvikling genfindes på landsplan.
Der er således et klart behov for at styrke læseresultaterne på mellemtrinnet
(4.-6. klasse).

Tabel 1. Oversigt over om andelen af elever med gode
resultater er mindst 80 % ved de nationale test

|  |  |  |  |  |  |  |  |
| --- | --- | --- | --- | --- | --- | --- | --- |
|  | Dansk/læsning | | | | Matematik | | |
|  | 2. kl. | 4. kl. | 6. kl. | 8. kl. | 3. kl. | 6. kl. | 8. kl. |
| Favrskov 2016/17 | Ja | Nej | Ja | Ja | Ja | Ja | - |
| Favrskov 2017/18 | Ja | Nej | Nej | Ja | Ja | Ja | Ja |
| [adresse] | Ja | Nej | Nej | Ja | Ja | Ja | Ja |
| Landsplan 2018/19 | Nej | Nej | Nej | Nej | Nej | Nej | Nej |

Note: Nationale test i matematik i 8. klasse er indført fra skoleåret
2017/18.

Af kvalitetsrapporten fremgår det, hvorvidt den enkelte
skole har nået målet for den enkelte årgang. Samlet set er 53 af 85 målinger
over 80 % i 2019 svarende til 62 %. I 2017 var 48 af 75 målinger over 80 %
svarende til 64 %. Den enkelte skole har udarbejdet en handleplan, hvis andelen
af elever med gode resultater ligger under 80 % på en årgang.

**Elevtrivsel**

I [adresse] trives eleverne i 0.-3. klasse på niveau
med eleverne på landsplan. De er dog i højere grad med til at bestemme, hvad de
skal lave i timerne end gennemsnittet på landsplan. Til gengæld føler flere
elever sig alene i skolen i 2018/19 end ved tidligere undersøgelser og på
landsplan.

I [adresse] trives eleverne i 4.-9. klasse også på
niveau med eleverne på landsplan. Generelt set giver eleverne udtryk for, at de
trives lidt mindre i skoleåret 2018/19 end i skoleåret 2016/17, der var
udgangspunkt for den seneste kvalitetsrapport. Det gælder såvel i kommunen som
på landsplan.

**Overgang til ungdomsuddannelse**

De unge i [adresse] er lidt længere om at påbegynde
en ungdomsuddannelse end gennemsnittet på landsplan, idet de i højere grad
vælger et 10. klassetilbud. Til gengæld er der flere unge, der er i gang med en
ungdomsuddannelse 15 måneder efter afgang fra 9. klasse – nemlig 93,8 % af de
unge i [adresse] mod 88,9 % på landsplan. Tilmeldingen til
erhvervsuddannelser er stigende og ligger i 2019 på 22,9 %, hvad angår elever
med bopæl i kommunen, der starter på en ungdomsuddannelse efter 9. eller 10.
klasse.

Tabel 2. 9. og 10. klasseelevernes tilmelding til
ungdomsuddannelse, fordelt på uddannelse (i procent).

|  |  |  |
| --- | --- | --- |
|  | 2018 | 2019 |
| Erhvervsuddannelser | 17,5 | 22,9 |
| Gymnasiale uddannelser | 75,9 | 69,6 |
| Individuelt tilrettelagt uddannelse\* | 0,9 | 5,4 |
| Øvrigt\*\* | 5,6 | 2,0 |
| Antal elever i alt | 644 | 685 |

Note: Elever med bopæl i [adresse]. 9. klasseelever,
som vælger et 10. klassetilbud, indgår ikke.

\* Omfatter den ny forberedende grunduddannelse (FGU) fra
2019.

\*\* Omfatter ungdomshøjskole, VUC, udlandsophold, arbejde og
andet, og i 2018 også produktionsskole. Kilde: Styrelsen for It og Læring,
baseret på udtræk fra optagelse.dk.

**Skolebestyrelsernes udtalelser**

Udkast til ”Kvalitetsrapport for folkeskolen 2018/19” og den
enkelte skoles egen kvalitetsrapport inkl. handleplaner har været drøftet i
skolebestyrelserne, som efterfølgende har afgivet udtalelser. Desuden har tillægget været til udtalelse ved
skolebestyrelserne. Af udtalelserne fremgår det, at den enkelte
skolebestyrelse opmærksomt følger udviklingen i elevernes faglighed og trivsel
og støtter skolens udviklingstiltag. Flere bestyrelser udtrykker bekymring over
stigende udgifter til specialtilbud, der udhuler skolens ressourcer til
almenområdet. Udtalelserne fremgår af de vedlagte bilag.

Resultaterne i den aktuelle kvalitetsrapport for folkeskolen
er fra 2019. Den næste rapport fremlægges for Byrådet i foråret 2022.

**VURDERING**

På baggrund af ovenstående vurderer Børn og Kultur:

·
Det faglige niveau er generelt tilfredsstillende. Alle skolers
elever præsterer på niveau med elever med samme socioøkonomiske
baggrundsforhold på landsplan. Der er dog et klart behov for at styrke arbejdet
med læsning, særligt med henblik på at forbedre læseresultaterne på
mellemtrinnet (4.-6. klasse). I den forbindelse går Børn og Kultur i dialog med
de relevante ansvarlige skoleledelser om indsatser for at løfte niveauet.

·
Elevtrivslen er generelt tilfredsstillende, men den er faldet en
smule i lighed med elevtrivslen på landsplan.

·
De seneste opgørelser af elevernes valg af ungdomsuddannelse
viser, at andelen af afgangselever, der har valgt at fortsætte i
erhvervsuddannelse i 2019, er større end i 2018. Arbejdet med at skabe en mere
varieret og sammenhængende skoledag med fokus på praksisnærhed er godt i gang.
Børn og Kultur vurderer, at udviklingen skal fastholdes de kommende år.

Børn og Kultur vurderer derfor, at hovedopgaverne i forhold
til skoleområdet i de kommende år vil være videreudvikling og implementering af
nedenstående.

·
Bedre læseresultater, særligt på mellemtrinnet. Målet er fortsat
80 pct. gode læsere, samt at andelen af de allerdygtigste læsere skal stige og
andelen af læsere med dårlige resultater skal falde. Det er samtidig et mål, at
fastholde andelen af gode læsere fra 2. til 4. årgang. Et eventuelt fald i
andelen af gode læsere fra 2. til 4. årgang indhentes senest på 6. årgang.
Favrskov Kommunes læsekonsulent, skolernes læsevejledere og øvrige faglige
vejledere samt børnebibliotekarer fra [adresse] skal understøtte
udviklingen bredt. Foruden de igangværende indsatser på området, vil der ske en
nærmere afdækning af mulighederne for tværgående indsatser, så som understøttelse
af børnenes læselyst i såvel fritid som skoletid, samt indsatser for specifik
kompetenceudvikling af lærere, forældreinvolvering mv.

·
30 pct. af eleverne fra 9. og 10. klasse med bopæl i [adresse]
Kommune skal vælge en erhvervsuddannelse i 2030 (målet var 25 pct. i 2020).
Andelen af afgangselever i kommunen, der vælger en erhvervsuddannelse skal
derfor fortsætte med at stige.

·
Videreudvikling af arbejdet med inkluderende fællesskaber. Der
opleves generelt et pres på inklusionsopgaven: Antallet af børn og unge, der
ekskluderes fra de almindelige læringsmiljøer til specialundervisning og
specialgrupper, er steget de senere år, ligesom der henvises væsentligt flere
børn til individuel udredning hos Pædagogisk Psykologisk Rådgivning (PPR).
Byrådet har behandlet plan og principper for styrkede inkluderende fællesskaber
i dagtilbud og skoler 25. februar 2020 og en sag om udmøntning af principperne
forventes forelagt Byrådet i august 2020.

Børn og Kultur følger tæt op på, om skolerne opnår de
nationale målsætninger for det faglige niveau og elevernes trivsel.
Opfølgningen intensiveres de steder, hvor der ikke er tilfredsstillende
resultater. Samtidig er det fortsat en vigtig opgave at sikre en mere varieret
og sammenhængende skoledag, blandt andet ved at tage andre læringsmiljøer i
brug og gennem meningsfuld inddragelse af bevægelse.

**ØKONOMI**

Der er ingen økonomiske konsekvenser.

**INDDRAGELSE**

Udkast til ”Kvalitetsrapport for folkeskolen 2018/19” og
den enkelte skoles egen rapport inkl. handleplaner samt tillægget til rapporten
har været drøftet i de respektive skolebestyrelser, som også har afgivet
udtalelser. Skolernes rapporter findes på [adresse] hjemmeside under [Kvalitet
i folkeskolerne](https://favrskov.dk/kvalitet-i-folkeskolerne).

**INDSTILLING**

Direktøren for Børnog Kultur
indstiller til Byrådet:

1.
At ”Kvalitetsrapport for folkeskolen
2018/19” godkendes.

2.     At de
beskrevne hovedopgaver godkendes som grundlag for Børn og Kulturs arbejde med
at fastholde og øge kvaliteten i folkeskolen.

**BESLUTNING**

***Børne- og Skoleudvalget, 12. august 2020:***

Fraværende:Ingen

Indstilles godkendt.

***Økonomiudvalget, 19. august 2020:***

Fraværende:Ingen

Indstilles godkendt.

**Bilag**

|  |  |
| --- | --- |
| Kvalitetsrapport for folkeskolen 2018/19 | 710-2020-181227 |
| Tillæg til Kvalitetsrapport for folkeskolen 2018/19 | 710-2020-168672 |
| Skolebestyrelsernes udtalelser til Kvalitetsrapport for folkeskolen 2018/19 | 710-2020-27045 |
| Overblik over aktuelle tværgående elevtrivselsfremmende tiltag på skoleområdet | 710-2020-103002 |
| Skolebestyrelsernes udtalelser til tillægget | 710-2020-189033 |